ธอส.ขอคิดก่อนเพิ่มวงเงินให้กู้บ้านคนจน
ธอส.ขอเวลาประเมินความต้องการลูกค้า 1-2 สัปดาห์ ก่อนเพิ่มวงเงินกู้บ้าน
24 ต.ค. 2558

ธอส.ขอเวลาประเมินความต้องการลูกค้า 1-2 สัปดาห์ ก่อนเพิ่มวงเงินกู้บ้าน
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารจะขอเวลา 1-2 สัปดาห์ ในการประเมินสถานการณ์ความต้องการของลูกค้า ประชาชนที่ต้องการสินเชื่อมาตรการเพื่อส่งเสริมการให้สินเชื่อที่อยู่อาศัยแก่ ผู้มีรายได้น้อยและปานกลางตามนโยบายรัฐบาล เพื่อดูว่าจะขยายวงเงินเพิ่มจาก 1 หมื่นล้านบาทเพิ่มอีกหรือไม่
ทั้งนี้ ล่าสุดมียอดผู้ยื่นขอ สินเชื่อจาก ธอส.ในโครงการนี้แล้ว กว่า 6,200 ราย คิดเป็นวงเงินกว่า 7,500 ล้านบาท
ขณะนี้มีธนาคารออมสินได้ออกโครงการสินเชื่อบ้านออมสินเพื่อประชาชน สำหรับผู้มีรายได้น้อยจนถึงระดับปานกลางวงเงิน 1 หมื่นล้านบาท ซึ่งเป็นไปตามนโยบายของกระทรวงการคลัง
โครงการทั้งของ ธอส.และธนาคารออมสิน จะมีเงื่อนไขคล้ายคลึงกันคือผู้กู้ต้องมีรายได้สุทธิไม่เกิน 3 หมื่นบาท/เดือน ต้องการซื้อบ้านพร้อมที่ดิน หรือห้องชุดคอนโดมิเนียม ให้กู้สูงสุดต่อรายไม่เกิน 3 ล้านบาท ระยะเวลากู้สูงสุด 30 ปี โดยมีอัตราดอกเบี้ยเงินกู้ ปีที่ 1 อยู่ที่ 3.5% ปีที่ 2 อยู่ที่ 4.25% และปีที่ 3 เป็นต้นไปคิดดอกเบี้ยเอ็มอาร์อาร์ลบ 1%
ทั้งนี้ ลูกค้าที่ยื่นความประสงค์ต้องได้รับการอนุมัติและจัดทำนิติกรรมสัญญาให้แล้วเสร็จภายในวันที่ 30 เม.ย. 2559